b'\n_START_ARTICLE_\nLitas\n_START_SECTION_\nLito istorija\n_START_PARAGRAPH_\nIki paskelbiant Lietuvos nepriklausomyb\xc4\x99 1918\xc2\xa0m., Lietuvos teritorijoje vyko Pirmojo pasaulinio karo kovos, joje cirkuliavo nestabilios kariaujan\xc4\x8di\xc5\xb3 \xc5\xa1ali\xc5\xb3 valiutos: rublis, ostmark\xc4\x97s ir ostrubliai._NEWLINE_1919\xc2\xa0m. Lietuva gavo paskol\xc4\x85 ostmark\xc4\x97mis i\xc5\xa1 Vokietijos, \xc5\xa1ios ostmark\xc4\x97s vasario m\xc4\x97nes\xc4\xaf buvo \xc4\xafteisintos kaip oficiali Lietuvos Respublikos valiuta. Lietuvos vyriausyb\xc4\x97 1919 m. vasario 26 d. \xc4\xafteisino ostmarki\xc5\xb3 ir pfenigi\xc5\xb3 pavadinimo keitim\xc4\x85 \xc4\xaf auksinus ir skatikus. \xc5\xa0iais pavadinimais pinigai buvo apyvartoje iki 1922\xc2\xa0m. rugpj\xc5\xab\xc4\x8dio 9 d. \xc4\xafvykdytos pinig\xc5\xb3 reformos._NEWLINE_Po karo prast\xc4\x97jant situacijai Vokietijoje, jos mark\xc4\x97 prad\xc4\x97jo smarkiai nuvert\xc4\x97ti. Tai privert\xc4\x97 Lietuvos vald\xc5\xbei\xc4\x85 galvoti apie nacionalin\xc4\x97s valiutos \xc4\xafvedim\xc4\x85. Pirmieji pasi\xc5\xablymai atsirado i\xc5\xa1kart po auksin\xc5\xb3 \xc4\xafvedimo, dar 1919\xc2\xa0m. Nauj\xc5\xb3 pinig\xc5\xb3 eskizus buvo pateik\xc4\x99s Antanas \xc5\xbdmuidzinavi\xc4\x8dius. Ministr\xc5\xb3 kabinetas buvo nusprend\xc4\x99s pinigus pavadinti mu\xc5\xa1tiniais, net planuose buvo numatyti skirting\xc5\xb3 9 nominal\xc5\xb3 pinig\xc5\xb3 planai. Taip pat buvo svarstomas j\xc5\xb3 vert\xc4\x97s padengimas pasiskolinant i\xc5\xa1 Anglijos 10 milijon\xc5\xb3 svar\xc5\xb3 sterling\xc5\xb3. Toks variantas b\xc5\xabt\xc5\xb3 leid\xc4\x99s pasiekti valiutos vert\xc4\x99 1 mu\xc5\xa1tinis = 1 frankas arba 1/25 svaro._NEWLINE_1920\xc2\xa0m. liepos 12 d. buvo pasira\xc5\xa1yta taikos sutartis tarp Lietuvos ir Taryb\xc5\xb3 Rusijos. Pastaroji atlygino Lietuvos patirt\xc4\x85 \xc5\xbeal\xc4\x85 per nepriklausomyb\xc4\x97s kovas, sumok\xc4\x97jo 3 milijon\xc5\xb3 aukso rubli\xc5\xb3 kompensacij\xc4\x85. Lietuviai aukso rublius perlyd\xc4\x97 \xc4\xaf aukso luitus, o po to luitai buvo pad\xc4\x97ti \xc4\xaf u\xc5\xbesienio bankus. \xc5\xa0ios aukso atsargos tapo pagrindu svarstyti apie lietuvi\xc5\xa1k\xc5\xb3 pinig\xc5\xb3 leidyb\xc4\x85. Turint aukso, buvo galimyb\xc4\x97 u\xc5\xbetikrinti valiutos vert\xc4\x97s stabilum\xc4\x85._NEWLINE_1922\xc2\xa0m. Seime svarstant nauj\xc5\xb3 pinig\xc5\xb3 pavadinimus, buvo teikiama aib\xc4\x97 pasi\xc5\xablym\xc5\xb3, kaip Lietuva gal\xc4\x97t\xc5\xb3 pavadinti naujai kuriamus pinigus: auksinais, arfomis, doleriais, gra\xc5\xa1iais, kaltais, kirptukais, lietais, litais, lietumis, lyromis, mark\xc4\x97mis, mu\xc5\xa1tukais, rubliais, vy\xc4\x8diais. Ta\xc4\x8diau daugiausiai r\xc4\x97m\xc4\x97j\xc5\xb3 palaikymo susilauk\xc4\x97 du variantai: mu\xc5\xa1tukas ir litas._NEWLINE_U\xc5\xbe mu\xc5\xa1tuko pavadinimo pinigus aktyviai pasisak\xc4\x97 tauti\xc5\xa1kai nusiteik\xc4\x99 asmenys bei vyriausyb\xc4\x97s atstovai, kurie teig\xc4\x97, kad tai valstybi\xc5\xa1kumo ir lietuvi\xc5\xa1kumo simbolis. Dar 18 a. mu\xc5\xa1tukais lietuviai vadino LDK cirkuliavusius dukatus. Tai, anot jo \xc5\xa1alinink\xc5\xb3, b\xc5\xabtu valstybingumo tradicij\xc5\xb3 t\xc4\x85sa._NEWLINE_Nepaisant toki\xc5\xb3 argument\xc5\xb3, laim\xc4\x97jo litas, nes j\xc4\xaf buvo papras\xc4\x8diau i\xc5\xa1tarti u\xc5\xbesienie\xc4\x8diams. 32 balsais prie\xc5\xa1 16, lito pavadinimas laim\xc4\x97jo per surengt\xc4\x85 balsavim\xc4\x85 Seime. 1922\xc2\xa0m. rugpj\xc5\xab\xc4\x8dio 9 d. Steigiamasis Seimas pri\xc4\x97m\xc4\x97 \xe2\x80\x9ePiniginio vieneto \xc4\xafstatym\xc4\x85\xe2\x80\x9c ir Seimo ekonomin\xc4\x97s komisijos sekretoriaus Vaclovo Vaidoto teikimu, valiuta pavadinta litais, kuri\xc5\xb3 \xc5\xa1imtoji dalis buvo \xc4\xafvardyta centais._NEWLINE_1922\xc2\xa0m. rugs\xc4\x97jo 27 d. Lietuvos banko steigiamajame susirinkime, naujai \xc4\xafkuriamos \xc4\xafstaigos pirmininku buvo i\xc5\xa1rinktas Vladas Jurgutis. Jam buvo patik\xc4\x97ta spr\xc4\x99sti visus naujos valiutos \xc4\xafvedimo niuansus. U\xc5\xbe tai neretai jis vadinamas \xe2\x80\x9eLito t\xc4\x97vu\xe2\x80\x9c._NEWLINE_1922\xc2\xa0m. spalio 2 d. lito kursas su JAV doleriu buvo nustatytas santykiu 10:1, Lietuvos banko garantas turimomis aukso atsargomis (1 litas = 0,150462 gram\xc5\xb3 gryno aukso)._NEWLINE_1925\xc2\xa0m. buvo i\xc5\xa1leistos pirmosios Lietuvos banko lit\xc5\xb3 ir cent\xc5\xb3 monetos (iki tol centai buvo popieriniai)._NEWLINE_1936\xc2\xa0m. pirm\xc4\x85 kart\xc4\x85 Lietuvos Respublikos monetos nukaldintos Lietuvoje, Kauno \xe2\x80\x9eSpindulio\xe2\x80\x9c spaustuv\xc4\x97je \xc4\xafrengtoje monet\xc5\xb3 kalykloje (iki tol kaldintos u\xc5\xbesienyje)._NEWLINE_Prasid\xc4\x97jus soviet\xc5\xb3 okupacijai, 1941\xc2\xa0m. kovo 25 d. litai oficialiai buvo u\xc5\xbedrausti. Juos pakeit\xc4\x97 TSRS rubliai, o lietuvi\xc5\xa1k\xc5\xb3 pinig\xc5\xb3 banknotai sunaikinti Lietuvos banko \xc5\xa1ildymo krosnyse._NEWLINE_Lietuvai atgavus nepriklausomyb\xc4\x99, 1993\xc2\xa0m. bir\xc5\xbeelio 25 d. litai v\xc4\x97l prad\xc4\x97ti spausdinti, jie pakeit\xc4\x97 laikinuosius Lietuvos pinigus talonus. Atk\xc5\xabrus sen\xc4\x85j\xc4\x85 valiut\xc4\x85, 100 laikin\xc5\xb3j\xc5\xb3 talon\xc5\xb3 buvo kei\xc4\x8diami \xc4\xaf 1 lit\xc4\x85 (1 talonas = 1 centas)._NEWLINE_Nuo 1994\xc2\xa0m. baland\xc5\xbeio 1 d. iki 2002\xc2\xa0m. vasario 1 d. litas buvo susietas su JAV doleriu santykiu 4 su 1._NEWLINE_2002\xc2\xa0m. vasario 2 d. litas buvo susietas su euru pagal tuo metu galiojus\xc4\xaf santyk\xc4\xaf\xc2\xa0\xe2\x80\x93 3,4528 lito u\xc5\xbe vien\xc4\x85 eur\xc4\x85, toks keitimo santykis i\xc5\xa1liko iki lito pakeitimo euru 2015\xc2\xa0m. sausio 1 d.'